Expedícia 11

Expedícia 11 bola jedenásta posádka dlhodobo obývajúca Medzinárodnú vesmírnu stanicu (ISS). Kapitán Sergej Krikaľov (Rusko) a palubný inžinier John Phillips (USA) štartovali z kozmodrómu Bajkonur 15. apríla 2005 na palube Sojuzu TMA-6, so stanicou ISS sa spojili 17. apríla 2005. Na stanici prijali dva zásobovacie lode Progress a v júli prvú návštevu raketoplánu na stanici od decembra 2002. Po polročnom pobyte odovzdali stanicu Expedícii 12 a pristáli na Zemi.

Posádka
 Sergej Krikaľov (6) veliteľ – RKA
 John Phillips (2) palubný inžinier – NASA 
V zátvorkách je uvedený celkový počet letov do vesmíru vrátane tejto misie.

Záložná posádka
 Michail Ťurin – veliteľ – RKA
 Daniel Tani – palubný inžinier a vedecký pracovník – NASA

Priebeh misie   
Expedícia 11 štartovala spolu s talianskym astronautom ESA Robertom Vittorim v Sojuze TMA-6 z kozmodrómu Bajkonur v Kazachstane 15. apríla 2005 o 00:46 UTC. Na vesmírnej stanici pristáli 17. apríla o 2:20 UTC. Novú posádku privítali členovia Expedície 10: americký veliteľ Leroy Chiao a ruský palubný inžinier Saližan Šaripov. Počas týždňa nová posádka prevzala stanicu a 24. apríla sa Chiao, Šaripov a Vittori v Sojuze TMA-5 vrátili na Zem. 

Bežnú rutinu života na stanici prerušil prílet dodávateľskej lode Progress M-53 dňa 19. júna.

STS-114 
Od 28. júla do 6. augusta sa k stanici pripojil raketoplán Discovery (let STS-114), bol to prvý let raketoplánu od havárie raketoplánu Columbia. Raketoplán priviezol európsky modul Raffaello so zásobami, posádka raketoplánu počas troch výstupov do vesmíru vyskúšala postup opravy tepelného štítu raketoplánu a pokračovala vo výstavbe stanice.

EVA 1 
Dňa 18. augusta Krikaľov s Phillips vystúpili do kozmického priestoru, venovali sa obsluhe experimentov na povrchu stanice. Vychádzka trvala 4 hodín 58 minút. 

Od 10. septembra 2005 kozmonauti vykladali ďalšiu zásobovaciu loď Progress M-54.

Ukončenie misie 
3. októbra 2005 prileteli v Sojuze TMA-7 William McArthur a Valerij Tokarev (Expedícia 12) s americkým vesmírnym turistom Gregorym Olsenom. Krikaľov s Phillips odovzdali stanicu novej posádke a s Olsenom sa 11. októbra vrátili v Sojuze TMA-6 na Zem.

Pozri aj 

 Zoznam základných posádok Medzinárodnej vesmírnej stanice

Iné projekty

Externé odkazy

Zdroj 
 

Základné posádky Medzinárodnej vesmírnej stanice
Kozmonautika v 2005